钦定古今图书集成/方舆汇编/职方典/第1484卷 > 《巫山一段云》〈宿紫溪晓观山色〉陈祚隆
## 钦定古今图书集成/方舆汇编/职方典/第1484卷 > 《巫山一段云》〈宿紫溪晓观山色〉陈祚隆

竹劲堪栖凤，松苍欲化龙。彩霞衬雾气如云。殿阁有
无中。　岩滴檐飞雨，山鸣谷应风。远观东岫日撑红。
瑞色四方同。

《通志》：“黄龙元年，越嶲之南献背明鸟于吴。形如鹤，止
不向南，巢常向北，多肉少毛，声音百变，闻钟磬笙竽
之声，则奋翅摇头，时以为祥。吴人讹呼为背亡，人以
为不及百年当有丧乱之事。”后此鸟不知所在。
《三国志张嶷传》：“初越嶲郡自丞相亮讨高定之后，叟
彝数反，杀太守龚禄、焦璜。是后太守不敢之郡，只住
安定县，去郡八百馀里，其郡徒有名而已。”时论欲复

乃往讨，生缚其帅魏狼。又解纵告喻，使招怀馀类，表
拜狼为邑侯，种落三千馀户，皆安土供职。诸种闻之，
多渐降服。嶷以功赐爵关内侯，苏祁邑君。冬，逢逢弟
《隗渠》等已降复反，嶷诛逢逢妻《旄牛王》女，嶷以计原
之。而渠迯入西徼，渠刚猛捷捍，为诸种深所畏惮，遣
所亲二人诈降，嶷实取消息。嶷觉之，许以重赏，使为
反间，二人遂合谋杀渠。渠死，诸种皆安。又斯都耆帅
李求承昔手杀龚禄，嶷求募捕得，数其宿恶而诛之。
始，嶷以郡郛宇颓坏，更筑小坞。在官三年，徙还故郡，
缮治城郭，彝种男女，莫不致力。定莋、台登、卑水三县，
去郡三百馀里，旧出盐铁及漆，而彝徼久自固食，嶷
率所领夺取，署长吏焉。嶷之到定莋，定莋率豪狼岑
槃木王舅，甚为蛮夷所信任，忿嶷自侵，不自来诣。嶷
使壮士数十，直往收致，挞而杀之，持尸还种，厚加赏
赐，喻以狼、岑之恶，且曰：“无得妄动，动即殄矣。”种类咸
面缚谢过。嶷杀牛享宴，重申恩信，遂获盐铁器用，周
赡汉嘉郡界旄牛夷种类四千馀户，其率狼路欲为
姑婿。冬，逢报怨，遣叔父离将逢众相度形势。嶷逆遣
亲近赍牛酒劳赐，又令离姊逆逢妻宣畅意旨。离既
受赐，并见其姊，姊弟欢悦，悉率所领，将诣嶷。嶷，厚加
赏待，遣还《旄牛》，由是辄不为患。郡有旧道，经《旄牛》中
至成都，既平且近。自《旄牛》绝道已百馀年，更由安上，
既险且远。嶷遣左右赍货币赐路，重令路姑喻意。路
乃率兄弟妻子悉诣嶷嶷与盟誓，开通旧道，千里肃
清。复古亭驿，奏封路为《旄牛㽛毗王》，遣使将路朝贡。
后主于是加嶷抚戎将军，领郡如故。

《种暠传》：“暠出为益州刺史。暠素慷慨，好立功立事，在
职三年，宣恩远彝，开晓殊俗，岷山杂落，皆怀服汉德。
其白狼、槃木、唐菆、卭僰诸国，自前刺史朱辅卒后遂
绝，暠至，乃复举种向化。”

《通志》：“明嘉靖中，定远县民孟继祥，事母至孝，且虔奉
关圣，朝夕无懈。贸易广东，失利不能归，族人以为死，
逼其妻改嫁，暗受聘仪，约于岁暮强之。妻设灵守哭，
誓不再适。继祥在广，因值残腊，念其母妻，悲咽昏睡，
梦关圣谕曰：‘吾悯尔信义欲归，可瞑目攀吾刀柄’。继
祥拜谢如命，但觉耳内飒飒风声，将旦，命继祥释手”，
开目，则身在狮子山塔下矣。踉跄归家，皆疑为鬼。继
祥道其故，母妻相对痛哭，同拜谢。关圣是日，即逼嫁
其妻之日也，因舍宅为庙，终身奉《关圣》不怠。

南安州西五里有神祠，祷之辄应。庭中有柏五株，自
安竜贼叛，树皆枯槁。明嘉靖丁未，知州荀诜将剿贼，
指枯柏誓神曰：“若阴助灭贼，树当复生。”旬日后，柏果
畅茂，次年贼平。

嘉靖甲子，安竜堡贼奚德、奚本、阿益等倡众数百欲
叛，向真武庙求卜。卜皆凶，贼怒，抽刀砍像，并砍左右
四将手足。后贼为官军所杀，其被刀之痕，皆如庙像
之数，不失尺寸。